Budapest,2025. 06. 12.

**Felhívás**

**a 2024/2025. tanév**

**Az Év Kiemelkedő Sportolója és Az Év Kiemelkedő Sportcsapata**

**díjazottjai jelölésre**

**FELHÍVÁS**

**a 2024/2025. tanév**

**Az Év Kiemelkedő Sportolója és Az Év Kiemelkedő Sportcsapata**

**díjazottjainak jelölésére**

A Budapesti Corvinus Egyetem célja, hogy azokat a hallgatóit, akik tanulmányaikban több éven át kimagasló teljesítményt nyújtottak, emellett az egyetemi tanulmányokon túlmutató sporttevékenységükkel gazdagították az Egyetem eredményeit, növelték ismertségét és elismertségét, öregbítették hírnevét, díj adományozásával ismerje el.

A jelen felhívással kérjük az egyetemi polgárok közösségét, hogy tegyenek javaslatot az Egyetem volt elnöki testülete által 2022-ben alapított „Az Év Kiemelkedő Sportolója és Az Év Kiemelkedő Sportcsapata” díj (továbbiakban: díj) 2024/2025. tanévi jelöltjeire, ezen belül

* „Az Év Kiemelkedő Sportolója” egyéni sportolói díjazottjaira és
* „Az Év Kiemelkedő Sportcsapata” csapatsport díjazottjaira.

A díjban azon hallgatók részesülhetnek, akik a 2024/2025. tanév I. (őszi) és II. (tavaszi) félévében is alapképzésben, osztatlan mesterképzésben vagy osztott mesterképzésben aktív, teljes idejű (nappali) hallgatói jogviszonnyal rendelkeztek.

A díj odaítélésének bírálati szempontjai:

1. sportkritérium: az adott tanévben elért kimagasló sporteredmény, amely megítélése során:
	* olimpiai sportágak versenyzői a rangsorolásnál előnyt élveznek,
	* nemzetközi és országos versenyen elért eredmények kerülnek figyelembevételre,
	* a MEFOB (Magyar Egyetemi - Főiskolai Országos Bajnokság) és a nemzetközi (EUSA, FISU) egyetemi versenyeken elért eredmények előnyt élveznek.
2. tanulmányi kritérium: A 2024/2025. tanév két félévének átlagában a jelölt hallgató kreditekkel súlyozott tanulmányi átlaga legalább 3,8.

A díjra bármely munkavállaló vagy hallgató jelölhet általa alkalmasnak tartott és a jelölés feltételeinek megfelelő hallgatót. A díjazotti jelölést az Egyetem hallgatói és munkatársai a Neptun rendszerben (HWEB és OWEB felületén) az Ügyintézés/Kérvények menüpontban „P601 Az Év Kiemelkedő Sportolója és Sportcsapata jelölés 2024/2025 tanév” kérvényen tehetik meg **2025. június 16. 10.00 óra és 2025.június 20. 12.00 óra között.**

Mindenki csak egyetlen jelöltet ajánlhat (egy egyéni sportolót és egy csapatot), több egyéni sportoló vagy több csapat jelölése esetén a jelölés érvénytelen.

A díjra a hallgató saját magát is jelölheti (pályázhat). A sportcsapat kategóriában a saját jelölésnek nem feltétele, hogy a jelölést valamennyi csapattag leadja, elegendő egy fő által megtett jelölés.

A díj egyösszegű pénzbeli juttatás, összege:

1. az egyéni sportoló jelöltek 1–3. helyezettje kerül díjazásra: az első helyezett esetén bruttó 200 000 Ft, a második helyezett esetén bruttó 150 000 Ft, a harmadik helyezett esetén bruttó 100.000.-Ft összegű pénzdíj.
2. A sportcsapat kategóriában a jelöltek közül az első helyen rangsorolt csapat részesül díjazásban. A díj összege a csapat valamennyi, a feltételeknek megfelelő tagja részére bruttó 80.000.-Ft pénzdíj.

A díjra jelöltek rangsorolását a Sportbizottság végzi. A Sportbizottság három (3) tagból áll. Tagja és egyben elnöke a Testnevelési és Sportközpont vezetője, tagja a hallgatói ügyekért felelős rektorhelyettes által delegált egy (1) fő, valamint a Hallgatói Önkormányzat által delegált egy (1) hallgató.

A díj adományozója a rektor. A döntés ellen nincs helye jogorvoslatnak.

Jelen felhívással kérjük az Egyetem minden hallgatóját és munkatársát, jelölésével támogassa kiemelkedő hallgatóinkat, hogy példamutató eredményeiket elismerhessük és közösen ünnepeljük!

Budapest, 2025. 06. 12.

Dr. Nagy Judit s.k.

hallgatói ügyekért felelős rektorhelyettes